แฟแร็นตส์ ซาลอชี

ผู้นำฟาสซิสต์ฮังการีตั้งแต่ ค.ศ. 1944 ถึง ค.ศ. 1945
| แฟแร็นตส์ ซาลอชี |
| --- | --- |
ซาลอชี เมื่อ ค.ศ. 1944

ผู้นำแห่งชาติ
ดำรงตำแหน่ง 4 พฤศจิกายน ค.ศ. 1944 – 7 พฤษภาคม ค.ศ. 1945
ก่อนหน้า: มิกโลช โฮร์ตี (ในฐานะผู้สำเร็จราชการแห่งฮังการี)
ถัดไป: สภาแห่งชาติชั้นสูง (ในฐานะองค์คณะประมุขแห่งรัฐ)
นายกรัฐมนตรีฮังการี
ดำรงตำแหน่ง 16 ตุลาคม ค.ศ. 1944 – 7 พฤษภาคม ค.ศ. 1945
ก่อนหน้า: เกซอ ลอกอโตช
ถัดไป: เบ-ลอ มิกโลช
 
ข้อมูลส่วนบุคคล
เกิด: 06 มกราคม ค.ศ. 1897(1897-01-06) ก็อชชอ ราชอาณาจักรฮังการี จักรวรรดิออสเตรีย-ฮังการี (ปัจจุบันคือกอชิตเซ ประเทศสโลวาเกีย)
เสียชีวิต: 12 มีนาคม ค.ศ. 1946(1946-03-12) (49 ปี) บูดาเปสต์ สาธารณรัฐฮังการี
สาเหตุการเสียชีวิต: การประหารชีวิตด้วยการแขวนคอ
พรรคการเมือง: พรรคแอร์โรว์ครอสส์
คู่สมรส: กิแซ็ลลอ ลุตซ์
วิชาชีพ: ทหาร นักการเมือง
รางวัล: เครื่องราชอิสริยาภรณ์มงกุฎเหล็ก ชั้นที่ 3
ยศที่ได้รับการแต่งตั้ง
รับใช้:  ออสเตรีย-ฮังการี (ค.ศ. 1915–1918)   ราชอาณาจักรฮังการี (ค.ศ. 1920–1935)
สังกัด:  กองทัพออสเตรีย-ฮังการี  กองทัพราชอาณาจักรฮังการี
ประจำการ: ค.ศ. 1915–1935
ยศ: พันตรี
บังคับบัญชา: กองพลน้อยผสมโฮนเวดที่ 1
ผ่านศึก: สงครามโลกครั้งที่หนึ่ง

แฟแร็นตส์ ซาลอชี (ฮังการี: Szálasi Ferenc; 6 มกราคม ค.ศ. 1897 – 12 มีนาคม ค.ศ. 1946) เป็นนายทหารและนักการเมืองชาวฮังการี ผู้เป็นหัวหน้าพรรคแอร์โรว์ครอสส์และดำรงตำแหน่งหัวหน้ารัฐบาลฮังการีในระหว่างการยึดครองประเทศของนาซีเยอรมนีในช่วงสงครามโลกครั้งที่สอง
ซาลอชีเป็นนายทหารคนสำคัญของกองทัพออสเตรีย-ฮังการีในช่วงสงครามโลกครั้งที่หนึ่ง ต่อมาเมื่อ ค.ศ. 1925 เขากลายเป็นทหารเสนาธิการของราชอาณาจักรใหม่ภายใต้มิกโลช โฮร์ตี ผู้สำเร็จราชการแห่งฮังการี ในช่วงแรก ซาลอชีไม่สนใจการเมืองแต่มีแนวคิดฝ่ายขวาชาตินิยมสุดโต่งในช่วงต้นทศวรรษ 1930 และเริ่มสนับสนุนอุดมการณ์เรียกร้องดินแดนชนชาติฮังการี (Hungarian irredentism) อย่างแข็งขัน จากนั้นใน ค.ศ. 1937 ซาลอชีได้ก่อตั้งพรรคชาติสังคมนิยมฮังการี โดยเขาลาออกจากราชการทหารและอุทิศตนให้กับการเมืองอย่างเต็มที่ เขาได้รับการสนับสนุนอย่างมากผ่านโครงการชาตินิยมหัวรุนแรงและต่อต้านชาวยิว ในขณะที่ผู้ติดตามของเขาเริ่มมีแนวคิดสุดโต่งมากขึ้น นำไปสู่การจับกุมซาลอชีใน ค.ศ. 1938 ในระหว่างการจองจำ เขาได้ประกาศตนเป็นหัวหน้าพรรคแอร์โรว์ครอสส์ ซึ่งกลายเป็นกองกำลังทางการเมืองที่ทรงอำนาจมากที่สุดพรรคหนึ่งในประเทศ ซาลอชีได้รับนิรโทษกรรมใน ค.ศ. 1940 แต่ต้องดำเนินกิจกรรมพรรคอย่างลับ ๆ หลังจากโฮร์ตีสั่งห้ามพรรคแอร์โรว์ครอสส์ในช่วงสงครามโลกครั้งที่สอง
ภายหลังการยึดครองฮังการีของเยอรมนีในเดือนมีนาคม ค.ศ. 1944 และการขับไล่โฮร์ตีในเดือนตุลาคม ปีเดียวกัน ซาลอชีจึงได้รับตำแหน่งหัวหน้ารัฐบาลและประมุขแห่งรัฐ รัฐบาลหุ่นเชิดฝักใฝ่นาซีของเขาเป็นที่รู้จักกันในชื่อ "รัฐบาลเอกภาพแห่งชาติฮังการี" อยู่ในการครอบงำของสมาชิกพรรคแอร์โรว์ครอสส์ ระบอบการปกครองของเขาได้ประกาศกฎอัยการศึก มีส่วนร่วมในความพยายามทำสงครามของเยอรมนี และสนับสนุนฮอโลคอสต์ในฮังการี ซึ่งเป็นสิ่งที่โฮร์ตีได้กีดกันมาโดยตลอด กองกำลังติดอาวุธของเขามีส่วนรับผิดชอบต่อการฆาตกรรมชาวยิวในฮังการี 10,000–15,000 ราย
รัฐบาลไส้ศึกของซาลอชีมีอำนาจอยู่จำกัดภายในกรุงบูดาเปสต์และบริเวณใกล้เคียง ซึ่งดำรงอยู่เพียง 163 วัน เมื่อรัฐบาลของเขาต้องเผชิญหน้ากับการรุกรานของกองทัพโซเวียตและโรมาเนีย ซาลอชีพร้อมด้วยคณะรัฐมนตรีจึงลี้ภัยออกนอกประเทศชั่วครู่ก่อนการล้อมบูดาเปสต์จะเกิดขึ้น เขาถูกทหารอเมริกาจับกุมที่ออสเตรียในเดือนพฤษภาคม ค.ศ. 1945 และกลับสู่ฮังการีเพื่อดำเนินการพิจารณาคดี รัฐบาลเอกภาพแห่งชาติซึ่งได้ย้ายไปที่มิวนิกจึงยุบเลิกลงอย่างเป็นทางการในวันต่อมา ศาลประชาชนในบูดาเปสต์ได้ตัดสินว่าเขามีความผิดฐานก่ออาชญากรรมสงครามและกบฏต่อแผ่นดิน และถูกตัดสินประหารชีวิตด้วยการแขวนคอเมื่อวันที่ 12 มีนาคม ค.ศ. 1946